关大王独赴单刀会・滚绣球
作者：关汉卿
朝代：元

paragraphs: 我则待要聚村叟，会诗友，受用的活鱼新酒，问甚么瓦钵瓷瓯。
推台不换盏，高歌自掴手；任从他阴晴昏昼，醉时节衲被蒙头。
我向这矮窗睡彻三竿日，端的是傲煞人间万户侯，自在优游。
（云）道童，门首觑者，看有甚么人来。
（道童云）理会的。
（鲁肃上，云）可早来到也，接了马者。
（见道童科，鲁云）道童，先生有么？（童云）俺师父有。
（鲁云）你去说：鲁子敬特来相访。
（童云）你是紫荆？你和那松木在一搭里。
我报师父去。
（见末，云）师父弟子孩儿……（末云）这厮怎么骂我！（童云）不是骂；师父是师父，弟子是徒弟，就是孩儿一般。
师父弟子孩儿……（末云）这厮泼说？有谁在门首？（童云）有鲁子敬特来相访。
(末云）道有请。
（童云）理会的。
（童出见鲁，云）有请！（鲁见末科）（末云）稽首。
（鲁云）区区俗冗，久不听教。
（末云）数年不见，今日何往？（鲁云）小官无事不来，特请先生江下一会。
（末云）贫道在此江下修行，方外之士，有何德能，敢劳大夫置酒张筵？（唱）。